**23. nedeľa C (8. september 2013)  
Flm 9-10, 12-17**Juraj Feník

***Prosím pre lásku ja, Pavol, už starec a teraz aj väzeň Krista Ježiša: prosím ťa za svojho syna Onezima, ktorého som splodil v okovách. Poslal som ti ho naspäť; jeho, to jest moje srdce. Chcel som si ho ponechať pri sebe, aby mi v okovách pre evanjelium slúžil namiesto teba. Ale nechcel som nič urobiť bez tvojho súhlasu, aby tvoj dobrý skutok nebol akoby vynútený, ale dobrovoľný. Veď azda preto odišiel na čas, aby si ho dostal navždy. Už nie ako otroka, ale oveľa viac ako otroka: ako milovaného brata, milého najmä mne - a o čo viac tebe - i podľa tela aj v Pánovi. Ak ma teda pokladáš za druha, prijmi ho ako mňa samého.***

List Filemonovi, najkratší medzi Pavlovými spismi, nás zoznamuje s trojicou postáv a tak s trojicou vzťahov: Pavlom, Filemonom a Onezimom. Aj keď doslova ide o lístoček, ktorý svojou krátkosťou vyčnieva a svojou jednoduchosťou sa stráca medzi Pavlovými listami, predsa mu nechýba myšlienkové bohatstvo a aktuálnosť.

Pozadie tohto listu sa dá rekonštruovať nasledovne. Filemon bol bohatý businessman pravdepodobne z mesta Kolosy a disponoval množstvom otrokov a dostatočne veľkým domom, ktorý slúžil ako priestor pre stretnutia koloských kresťanov. Tohto Filemona stretol Pavol na jednej zo svojich ciest v Ázii a hoci detaily a okolnosti tohto stretnutia sú ťažko určiteľné, je evidentné, že Pavol Filemona priviedol ku kresťanstvu, čo mu v tomto liste niekoľkokrát taktne pripomína. Onezimus, v podstate hlavná postava listu, bol jedným z Filemonových otrokov, ktorý pre neznámy dôvod (možno pre krádež) upadol do nemilosti u svojho pána Filemona a utiekol od neho. Ako uprchlík vyhľadal apoštola Pavla, priateľa svojho pána, a u neho našiel útočište. Ani detaily tohto stretnutia nie sú známe. Pravdepodobne išlo o stretnutie v Efeze, vzdialenom asi 170 km od Kolós. Onezimus sa rovnako ako jeho pán stal počas kontaktu s Pavlom kresťanom, a to počas jeho pobytu s Pavlom vo väzení. Pavol teda priviedol k viere aj Filemona aj Onezima, aj pána aj otroka. Obaja vďačili za svoju vieru inštrumentalite Pavla.

Tohto Onezima, kresťana-otroka, ktorý mu nepatrí, posiela Pavol späť k jeho pánovi Filemonovi, pravdepodobne s Listom Filemonovi v ruke. Kratučký spis, ktorý má charakter prosebného alebo odporúčacieho listu, slúži ako prosba z Pavlovej strany, aby Filemon Onezima prijal späť, už nie ako otroka – aj keď Onezimus samozrejme naďalej otrokom je – ale ako svojho brata (vo viere), ako Pavla samotného. Práve táto myšlienka – prijmi ho ako brata – je vyjadrená v dnešnom útržku z tohto listu a tématika bratstva kresťanov je pravdepodobne *Leitmotiv* Listu Filemonovi. Pozornému čitateľovi neunikne, že v liste Pavol iba veľmi nepriamo a citlivo naznačuje, že by Filemon mohol Onezima oslobodiť, t. j. zbaviť statusu otroka. Ale Pavol ho dôrazne prosí, aby tohto vracajúceho sa otroka prijal ako svojho brata. A v tejto prosbe spočíva aktuálnosť Listu Filemonovi: prijať iného ako brata.